A csempészek

Icsán Pityu bácsi – amikor indultunk vissza Budapestre – a fia unszolására

mindig kért valamit. Hol egy kazettás magnót, amiben rádió

is van, hol egy kukoricadaráló gépet, ami nagyon megkönnyítette

a munkáját.

Pesten nagy vadászatba fogtam, hiszen azt sem tudtam, milyen

gép ez utóbbi. Sikerült megvenni. Komoly súlya is volt, bizony cipelni

sem volt könnyű. Aztán a határon elkobozták „Ezt nem viheti át!”

jeligével. Pityu bácsi a hosszú történet elmesélése után csak annyit

mondott: „Látod?!”.

Egy következő úton aztán sikerült átvinni a gépet a határon.

Leszálltunk Széken a buszról, de akkora eső volt, hogy bokáig ért a

sár. Pityu bácsiék házához egy elég meredek lejtőn kellett leereszkedni,

közben vinni a drabális, nehéz gépet. Egy pillanat, és már el

is csúsztam, a gépet azonban gondosan magam fölött tartottam,

nehogy baja essék. Elölről nem látszott semmi, de hátul?! Bementünk,

Lizika néni fogadott, örült, hogy ott vagyunk, és megérkezett a

gép is. – Történt egy kis baleset! – mondtam, és megfordultam. Vastag

sár mindenhol. Nagymosás lett a vége, s amíg meg nem száradtak

a ruháim, ott kuporogtam egy szál alsógatyában a sparheltnél.

Sok hangszert is vettünk Széken, mindig azt hittük, hogy amin

Pityu bácsi játszott, az a legjobb hangszer. Úgy tudta megszólaltatni,

hogy „szólt, mint az ágyú”. Rendszeresen járt ócska hangszereket

venni, padlásról szedte össze, elmondása szerint volt, amit még ketté

is tört, ha nem fért bele a zsákba. Hazabiciklizett, aztán szépen

gondosan elvékonyította a fáját, megragasztgatta, hogy jól szóljon.

Mindig akadt rá vevő.

Egyszer hoztunk egy hegedűt, egy kontrát Székről, és egy kisbőgőt

Mérából. Istenien szóltak, de a határon hazafelé jövet elvették,

mondván, a román állam kincseit nem hozhatjuk ki. Ha megyünk

vissza Romániába, visszaadják. Fájt a szívünk a hangszerekért, így

amint hazaértünk, az Ecserin vettünk egy rozoga hegedűt, egy rozoga

brácsát és egy rozoga csellót.

Gondoltuk, lefestjük feketére, mert az előző hangszerek is feketére

voltak festve, felírjuk a határnál kifelé, hogy kivittük őket, és

visszafelé már a jó hangszereket hozzuk. Rájöttünk, ezt csak úgy

lehet kivitelezni, ha kettéválunk. Az egyik csapat vonattal megy, viszi

az ócska hangszereket, felíratja. A másik csapat Trabantba vágja

magát és kiváltja a határon a jó hangszereket, és Nagyváradon találkozunk.

Így is történt, minden a megbeszélt terv szerint ment. Viszont

Nagyváradon ott voltak a rozoga és a szuper hangszerek is. A vas-

útállomáson találkoztunk, és gondoltuk, ajándékozzuk oda az első

embernek a rozoga hangszereket, így le van tudva a gond, és Trabcsival

irány vissza Pestre, hiszen nálunk van a papír, amit lepecsételtettünk

a vámosokkal, hogy azt mi hoztuk Budapestről. Az első

ember, akit megállítottunk, azt hitte bolondok vagyunk, de addig

tukmáltuk rá az ócska hangszereket, hogy a végén elfogadta.

A Trabantban négyen ültünk, Pali, Poros, Bakonyi Ernő „Savanyú”

meg én. Alig fértünk el. A hátul ülőknek a nyaka csak a bőgő

kivágott formájánál lehetett, mert nem fért el máshol. Savi nem

nagyon tűrte a kiképzést, de azért megtett mindent a cél érdekében.

Begördültünk a határhoz, a vámos nem hitte el, amit lát. Mi bizonygattuk,

hogy Magyarországról hoztuk a hangszereket, nézze, fel is

van írva.

A vonaton kivitt ócska hegedű címkéjére az volt írva, „Budapest”,

amit hoztunk, jó hegedű belső címkéjébe pedig az, hogy „Hungary”.

Szerencsénkre! Elmagyaráztuk a vámosnak, hogy azért írtuk a vámáru-

nyilatkozatra azt, hogy Budapest, mert Hungary fővárosa Budapest.

Ezt elhitte, és így sikerült áthoznunk a féltett hangszereket.

A kisbőgő a mai napig megtekinthető a Phoenix Stúdióban Diósdon.

A falra van kiakasztva.